நெரிசல் மிகுந்த சாலை. எப்போதும் காதைக் கிழிக்கும் ஹார்ன் சத்தம். லேசாகக் கூட அசையாத மரக்கிளைகள். உடம்பை எரிக்கும் கோடை உஷ்ணம் என தனது கோர முகத்தைக் காட்டுகிறது தலைநகர் சென்னை. இந்தக் கொடுமையில் இருந்து தப்பித்து போக நினைக்கும் பலருக்குப் போக்கிடமில்லை. அதுதான் உண்மை. அழகான இடமாக இருக்க வேண்டும். அதே சமயம் , அது அதிக தூரம் இருக்கக் கூடாது. காலையில் போய், மாலையில் திரும்ப வேண்டும். ஆனால் மனதிற்கு இதமாக இருக்க வேண்டும். அப்படியான இடம்தான் வண்டலூர் உயிரியல் பூங்கா. பசுமையான புறச்சூழல். வண்டி சத்தமே இல்லாத தார்ச்சாலை. திரும்பும் திசை எல்லாம் பசுமை நிறைந்த அடர்பச்சை கலந்த மரங்கள் என மனதை மயக்கும் அந்தப் பூங்காவில் இப்போது பழையச் சாயல் ஒன்றுமில்லை. முழுமையாக நவீனமாக்கப்பட்டிருக்கிறது. அதிநவீன வசதியுடன் ஆடம்பரமாகவும் மாற்றப்பட்டுள்ளது. அதுதான் ஹைலைட்ஸ்.